b'\n_START_ARTICLE_\nRaviurheilu Suomessa\n_START_PARAGRAPH_\nSuomen raviurheilua leimaa suomenhevosen k\xc3\xa4ytt\xc3\xb6 modernien l\xc3\xa4mminveristen rotujen kuten amerikanravurin ohella. Laukkaurheilun puuttuessa Suomesta kokonaan on raviurheilu Suomen t\xc3\xa4rkein hevosurheilulaji. Peitsareilla ei Suomessa kilpailla lainkaan._NEWLINE_Ajaminen kilpaa kirkolta kotiin oli ollut perinne jo kauan ennen kuin Suomen ensimm\xc3\xa4inen organisoitu ravikilpailu j\xc3\xa4rjestettiin vuonna 1817. Nykyaikainen kilpa-ajo alkoi 1960-luvulla, kun l\xc3\xa4mminveriset rodut saivat osallistumisluvan ja totovedonly\xc3\xb6nti sai suosiota. Nykyisin raviurheilu on suosittu laji, ja t\xc3\xa4rkeimmiss\xc3\xa4 tapahtumissa on jopa kymmeni\xc3\xa4 tuhansia katsojia.\n_START_SECTION_\nHistoria\n_START_PARAGRAPH_\nRaviurheilu Suomessa alkoi tavasta ajaa kilpaa kotiin kirkossak\xc3\xa4ynnin j\xc3\xa4lkeen. Kilpa-ajo oli suosittu perinteinen hupi maanviljelij\xc3\xb6iden keskuudessa. Ensimm\xc3\xa4inen j\xc3\xa4rjestetty kilpailu ajettiin Turussa vuonna 1817. Vuonna 1865 aloitettiin l\xc3\xa4\xc3\xa4nien hallintokaupungeissa j\xc3\xa4rjest\xc3\xa4m\xc3\xa4\xc3\xa4n valtionajoja ja 1884 j\xc3\xa4rjestetettiin ensimm\xc3\xa4inen keisarillisella asetuksella perustettu Suuri orikilpailu. Sen seuraajaksi puolestaan perustettiin Kuninkuusravit vuonna 1924. Maaseudun koneellistuessa 1900-luvulla ty\xc3\xb6hevosten tarve v\xc3\xa4heni, ja my\xc3\xb6s raviurheilu alkoi taantua. 1950-luvulle tultaessa vuosittain j\xc3\xa4rjestettiin vain puolet niin paljon paikallisraveja kuin lajin suosion huippukautena edellisin\xc3\xa4 vuosikymmenin\xc3\xa4. My\xc3\xb6s suomenhevosten m\xc3\xa4\xc3\xa4r\xc3\xa4 romahti, koska hevosilla ylip\xc3\xa4\xc3\xa4t\xc3\xa4\xc3\xa4n ei vaikuttanut olevan sijaa modernissa yhteiskunnassa._NEWLINE_Vuoteen 1959 asti Suomessa sai kilpailla raveissa vain suomenhevosilla. 1960-luvun alusta l\xc3\xa4htien raveja ja totovedonly\xc3\xb6nti\xc3\xa4 alettiin tarjota kaupunkilaisille uutena huvittelun muotona. Uusia raviratoja rakennettiin ja vanhoja kunnostettiin, ja maahantuodut ravurirodut antoivat kilpailuihin uudenlaista tunnelmaa. Aiemmin l\xc3\xa4hinn\xc3\xa4 maanviljelij\xc3\xb6iden harrastuksena olleesta raviurheilusta tuli ammattimaisempaa kun erityisesti juoksemaan jalostetut kevyet rodut kuten orlovravuri ja amerikanravuri ilmestyiv\xc3\xa4t radoille. Vuonna 1965 Suomen totovedonly\xc3\xb6nti\xc3\xa4 koskevia s\xc3\xa4\xc3\xa4nn\xc3\xb6ksi\xc3\xa4 muutettiin siten, ett\xc3\xa4 pelin vaihdosta suurempi osa maksettiin voittoina. T\xc3\xa4m\xc3\xa4 lis\xc3\xa4si entisest\xc3\xa4\xc3\xa4n kiinnostusta vedonly\xc3\xb6ntiin, ja kasvava pelivaihto puolestaan mahdollisti useammat l\xc3\xa4hd\xc3\xb6t ja korkeammat palkintosummat, mik\xc3\xa4 antoi ravurien kasvattajille uusia mahdollisuuksia ja kannustimia.  1960-luvulta 1970-luvulle tultaessa ravien katsojam\xc3\xa4\xc3\xa4r\xc3\xa4t olivat viisinkertaistuneet, ja suomenhevonen vakiinnutti asemansa ravurina._NEWLINE_Vuonna 1965 suomenhevoskantakirjan yleishevossuunta muutettiin ravurisuunnaksi. Vaikka suomenhevosten m\xc3\xa4\xc3\xa4r\xc3\xa4 v\xc3\xa4heni aina vuoteen 1987 asti, raviurheilun suosio k\xc3\xa4\xc3\xa4nsi rodun varsam\xc3\xa4\xc3\xa4r\xc3\xa4t uuteen nousuun vuoden 1970 historiallisen alhaisista luvuista._NEWLINE_Raviurheilu on nyky\xc3\xa4\xc3\xa4nkin suosittu yleis\xc3\xb6laji, ja Kuninkuusraveihin on 2000-luvun alussa osallistunut jopa yli 50\xc2\xa0000 katsojaa. 8\xc2\xa0000 hevosta osallistuu kilpailuihin vuosittain ja ravil\xc3\xa4ht\xc3\xb6j\xc3\xa4 j\xc3\xa4rjestet\xc3\xa4\xc3\xa4n vuoden jokaisena p\xc3\xa4iv\xc3\xa4n\xc3\xa4 joulua lukuun ottamatta. Ravit ovat Suomen toiseksi seuratuin urheilulaji j\xc3\xa4\xc3\xa4kiekon j\xc3\xa4lkeen noin 800\xc2\xa0000 vuosittaisella katsojalla.\n_START_SECTION_\nL\xc3\xa4mminveriset\n_START_PARAGRAPH_\nL\xc3\xa4mminveriravurit saivat osallistua Suomessa raveihin ensi kertaa vuonna 1960. Ensimm\xc3\xa4inen merkitt\xc3\xa4v\xc3\xa4 l\xc3\xa4mminverirotu oli ven\xc3\xa4l\xc3\xa4inen orlovravuri. Nopeampi risteytys ven\xc3\xa4j\xc3\xa4nravuri sai pian jalansijaa, ja my\xc3\xb6hemmin sen t\xc3\xa4rke\xc3\xa4 vaikute amerikanravuri. Alkuaikoina ulkomailta saatu hevosmateriaali oli alhaista tasoa, ja suomalainen l\xc3\xa4mminverikasvatus toimi tuontimaiden "roskakorina". Tuontivaatimuksia kiristettiin, mutta jalostusty\xc3\xb6 oli jo ehditty alkaa huonolaatuisella hevoskannalla. Noin vuosikymmenen ajan harjoitettiin risteytyst\xc3\xa4 ven\xc3\xa4j\xc3\xa4n-, ranskan- ja amerikanravurirotujen v\xc3\xa4lill\xc3\xa4, kunnes 1980-luvulla puhdasveriset amerikanravurit valtasivat radat lopullisesti.\n_START_SECTION_\nKylm\xc3\xa4veriset\n_START_PARAGRAPH_\nSuomessa on j\xc3\xa4rjestetty erikseen suomenhevosille tarkoitettyja l\xc3\xa4ht\xc3\xb6j\xc3\xa4 1900-luvun keskivaiheilta l\xc3\xa4htien, ja suomenhevosten virallisia suomenmestaruusajoja eli  kuninkuusraveja on pidetty vuodesta 1924 l\xc3\xa4htien. Raviurheilu on s\xc3\xa4ilytt\xc3\xa4nyt suosionsa yleis\xc3\xb6lajina, ja 2000-luvun alussa Kuninkuusraveihin saapui yli 50\xc2\xa0000 katsojaa._NEWLINE_Suomenhevonen on ainoa Suomessa kasvatettava kylm\xc3\xa4veriravurirotu. Johtuen sen nopeudesta rotu ei yleens\xc3\xa4 saa osallistua muiden maiden kylm\xc3\xa4veril\xc3\xa4ht\xc3\xb6ihin. Suomen raviurheilus\xc3\xa4\xc3\xa4nt\xc3\xb6jen suomenhevosia koskevat kohdat kattavat kuitenkin my\xc3\xb6s muut kylm\xc3\xa4verirodut, ja ruotsalaiset ja norjalaiset kylm\xc3\xa4veriset saavatkin osallistua suomalaisiin kylm\xc3\xa4veril\xc3\xa4ht\xc3\xb6ihin, jos niit\xc3\xa4 ei ole erityisesti rajattu vain suomenhevosille._NEWLINE_Nyky\xc3\xa4\xc3\xa4n noin 2\xc2\xa0000:a suomenhevosta valmennetaan ja 3\xc2\xa0000:a kilpailutetaan ravik\xc3\xa4yt\xc3\xb6ss\xc3\xa4. Hiljattain suomenhevosen ravik\xc3\xa4ytt\xc3\xb6 on kuitenkin v\xc3\xa4hentynyt hieman, ja kylm\xc3\xa4veril\xc3\xa4ht\xc3\xb6j\xc3\xa4 joudutaan peruuttamaan silloin t\xc3\xa4ll\xc3\xb6in osallistujapulan vuoksi. Raviurheilu sin\xc3\xa4ns\xc3\xa4 ei k\xc3\xa4rsi t\xc3\xa4llaisesta laskusuhdanteesta. Suomenhevosten suosion laskua voidaan selitt\xc3\xa4\xc3\xa4 monilla tekij\xc3\xb6ill\xc3\xa4. Hevosten yll\xc3\xa4pitokulut esimerkiksi ovat Suomessa korkeat, joten aikaisemmin kilpailemaan kykenev\xc3\xa4t l\xc3\xa4mminveriset ovat taloudellisesti haluttavampia. L\xc3\xa4mminveril\xc3\xa4ht\xc3\xb6jen palkinnot ovat my\xc3\xb6s korkeammat, koska niiss\xc3\xa4 on enemm\xc3\xa4n osallistujia ja t\xc3\xa4ten enemm\xc3\xa4n osallistumismaksutuloja. Suomenhevosten kilpailuttaminen ei silti v\xc3\xa4ltt\xc3\xa4m\xc3\xa4tt\xc3\xa4 ole v\xc3\xa4hemm\xc3\xa4n kannattavaa: rodun rakenne kest\xc3\xa4\xc3\xa4 kilpailujen rasitusta l\xc3\xa4mminverisi\xc3\xa4 paremmin ja voi siksi kilpailla kauemmin. Menestys suomenhevosella saattaa my\xc3\xb6s olla helpommin saavutettavissa, koska monia suomenhevosia harjoitetaan ja kilpailutetaan l\xc3\xa4hinn\xc3\xa4 harrastuksenomaisesti, joten menestymiseen ei v\xc3\xa4ltt\xc3\xa4m\xc3\xa4tt\xc3\xa4 tarvita t\xc3\xa4ysimittaista ammattimaista paneutumista.\n_START_SECTION_\nParhaat kylm\xc3\xa4veriset\n_START_PARAGRAPH_\nToistaiseksi menestynein suomenhevosravuri on ori Viesker. Se voitti ravikuninkuuden viidesti per\xc3\xa4kk\xc3\xa4in vuosina 1996\xe2\x80\x932000 ja oli vuoden 2002 ajallaan 1:19,9a ensimm\xc3\xa4inen suomenhevonen, joka rikkoi 1:20,0 haamurajan. Lopettaessaan kilpauransa 15 vuoden i\xc3\xa4ss\xc3\xa4 Viesker oli ensimm\xc3\xa4inen miljoonan euron voittosummarajan ylitt\xc3\xa4nyt hevonen Suomessa._NEWLINE_Toistaiseksi menestynein suomenhevosravuritamma on vuonna 1988 syntynyt I.P. Sukkula. Se oli ravikuningatar vuosina 1996, 1999, ja 2000, ja sen enn\xc3\xa4tys oli 1.23,2aly._NEWLINE_Nykyinen suomenhevosten nopeusenn\xc3\xa4tys on ori Vitterin aika 1.18,5aly (laskettu kilometri\xc3\xa4 kohden, lyhyen matkan juoksu) vuodelta 2016.\n_START_SECTION_\nRaviradat\n_START_PARAGRAPH_\nSuomessa on yhteens\xc3\xa4 43 totoraveja j\xc3\xa4rjest\xc3\xa4v\xc3\xa4\xc3\xa4 ravirataa, jotka Suomen Hippos on jakanut kolmeen luokkaan. Suomen p\xc3\xa4\xc3\xa4ratana toimii Helsingin Vermo, jonka lis\xc3\xa4ksi on 19 maakuntarataa sek\xc3\xa4 23 kes\xc3\xa4rataa. Maakuntaradat j\xc3\xa4rjest\xc3\xa4v\xc3\xa4t kilpailuja p\xc3\xa4\xc3\xa4s\xc3\xa4\xc3\xa4nt\xc3\xb6isesti ymp\xc3\xa4rivuotisesi ja kes\xc3\xa4radat nimens\xc3\xa4 mukaisesti vain kes\xc3\xa4kautena._NEWLINE_Alla lueteltujen 43 raviradan ohella Suomessa on lukuisia harjoitus- ja paikallisraviratoja, joilla ei j\xc3\xa4rjestet\xc3\xa4 totoraveja._NEWLINE_Suomessa kilpaillaan talvisin my\xc3\xb6s ns. j\xc3\xa4\xc3\xa4raveissa, joissa v\xc3\xa4liaikainen rata on tehty jonkin vesist\xc3\xb6n, yleens\xc3\xa4 j\xc3\xa4rven j\xc3\xa4\xc3\xa4lle. My\xc3\xb6sk\xc3\xa4\xc3\xa4n n\xc3\xa4iss\xc3\xa4 kilpailuissa ei j\xc3\xa4rjestet\xc3\xa4 verdonly\xc3\xb6nti\xc3\xa4, poikkeuksena maaliskuussa 2011 ensimm\xc3\xa4ist\xc3\xa4 kertaa j\xc3\xa4rjestetyt Levin j\xc3\xa4\xc3\xa4ravit.'